ગુજરાત એટીએસ સાથેના સંયુક્ત ઓપરેશનમાં દિલ્હી પોલીસે બુધવારે સાંજે લશ્કરના વોન્ટેડ આતંકી બિલાલ અહમદ કાવાની એરપોર્ટથી ધરપકડ કરી હતી. બિલાલ અહમદ વર્ષ 2000માં લાલ કિલ્લા પર થયેલ આતંકી હુમલામાં આરોપી હતા. દિલ્હી પોલીસે જણાવ્યું કે, બિલાલ અહમદને દિલ્હી એરપોર્ટથી સાંજે 6 વાગે પકડવામાં આવ્યો હતો. હાલ સુરક્ષા એજન્સિઓ બિલાલ અહમદની પૂછપરછ કરી રહી છે. ઉલ્લેખનીય છે કે, 22 ડિસેમ્બર, 2000ના રોજ લાલ કિલ્લા પર હુમલો થયો હતો, જેમાં સેનાના 2 જવાન અને 1 નાગરિકનું મૃત્યુ થયું હતું. આ મામલે દિલ્હી પોલીસે તપાસ કરતાં ભાળ મળી હતી કે, હવાલા દ્વારા બિલાલ અહમદના ખાતામાં સાડા 29 લાખ રૂપિયા જમા કરવામાં આવ્યા હતા. આ જ પૈસાથી લાલ કિલ્લા પર હુમલાનું ષડયંત્ર રચવામાં આવ્યું હતું.